CELEX: 32021R1406
Language: el
Date: 2021-08-26 00:00:00
Title: Εκτελεστικός κανονισμός (ΕΕ) 2021/1406 της Επιτροπής της 26ης Αυγούστου 2021 για παρέκκλιση από τους κανόνες σχετικά με την απόδειξη καταγωγής που προβλέπονται στον εκτελεστικό κανονισμό (ΕΕ) 2020/761 και εφαρμόζονται σε ορισμένες δασμολογικές ποσοστώσεις εισαγωγής κρέατος πουλερικών και για την τροποποίηση του εκτελεστικού κανονισμού (ΕΕ) 2020/761 όσον αφορά τις διαθέσιμες ποσότητες τυριού για πιστοποιητικά εξαγωγής στις ΗΠΑ

27.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 303/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1406 ΤΗΣ ΕΠΙΤΡΟΠΗΣ
         της 26ης Αυγούστου 2021
         για παρέκκλιση από τους κανόνες σχετικά με την απόδειξη καταγωγής που προβλέπονται στον εκτελεστικό κανονισμό (ΕΕ) 2020/761 και εφαρμόζονται σε ορισμένες δασμολογικές ποσοστώσεις εισαγωγής κρέατος πουλερικών και για την τροποποίηση του εκτελεστικού κανονισμού (ΕΕ) 2020/761 όσον αφορά τις διαθέσιμες ποσότητες τυριού για πιστοποιητικά εξαγωγής στις ΗΠΑ
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 και το άρθρο 223 παράγραφος 3,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (2), και ιδίως το άρθρο 66 παράγραφος 4,
         Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (3), και ιδίως το άρθρο 9 πρώτο εδάφιο στοιχεία α) έως δ) και το άρθρο 16 παράγραφος 1,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2020/761 της Επιτροπής (4) θεσπίζει τους κανόνες για τη διαχείριση των δασμολογικών ποσοστώσεων εισαγωγής και εξαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής και εξαγωγής, και προβλέπει ειδικούς κανόνες.
                  
               
                     (2)
                  
                  
                     Ο εκτελεστικός κανονισμός (ΕΕ) 2021/760 της Επιτροπής (5) τροποποίησε το παράρτημα XII του εκτελεστικού κανονισμού (ΕΕ) 2020/761 όσον αφορά τους κανόνες που εφαρμόζονται στις δασμολογικές ποσοστώσεις με αύξοντες αριθμούς 09.4410, 09.4411 και 09.4420 (κρέας πουλερικών). Οι νέοι κανόνες απαιτούν από τις επιχειρήσεις να αποδεικνύουν την καταγωγή των εμπορευμάτων για θέση σε ελεύθερη κυκλοφορία σύμφωνα με τα άρθρα 57, 58 και 59 του κανονισμού (ΕΕ) 2015/2447 της Επιτροπής (6).
                  
               
                     (3)
                  
                  
                     Η απαίτηση αυτή ισχύει από την 1η Ιουνίου 2021, ημερομηνία έναρξης της πρώτης περιόδου υποβολής αίτησης χορήγησης άδειας μετά την έναρξη ισχύος του εκτελεστικού κανονισμού (ΕΕ) 2021/760.
                  
               
                     (4)
                  
                  
                     Δεδομένων των δυσκολιών που αντιμετώπισαν οι αρχές τρίτων χωρών για την παροχή του πιστοποιητικού καταγωγής σύμφωνα με τους νέους κανόνες, ορισμένες επιχειρήσεις δεν μπόρεσαν να υποβάλουν τα απαιτούμενα έγγραφα στο τελωνείο, και τα εμπορεύματα δεν μπόρεσαν να τεθούν σε ελεύθερη κυκλοφορία στην Ευρωπαϊκή Ένωση.
                  
               
                     (5)
                  
                  
                     Για να εξασφαλιστεί η ομαλή ροή των εμπορευμάτων στο επίπεδο των τελωνείων, θα πρέπει να προβλεφθεί παρέκκλιση από τους νέους κανόνες, για ορισμένο χρονικό διάστημα, όταν τρίτες χώρες ή επιχειρήσεις δεν είναι σε θέση να αποδείξουν την καταγωγή των εμπορευμάτων σύμφωνα με τα άρθρα 57, 58 και 59 του κανονισμού (ΕΕ) 2015/2447.
                  
               
                     (6)
                  
                  
                     Η παρέκκλιση θα πρέπει να εφαρμοστεί από την ημερομηνία εφαρμογής του άρθρου 1 του εκτελεστικού κανονισμού (ΕΕ) 2021/760, με το οποίο τροποποιήθηκε το παράρτημα XII του εκτελεστικού κανονισμού (ΕΕ) 2020/761.
                  
               
                     (7)
                  
                  
                     Στο παράρτημα XIV.5 (γάλα και γαλακτοκομικά προϊόντα) του εκτελεστικού κανονισμού (ΕΕ) 2020/761, στο μέρος Β1 προσδιορίζονται οι ποσοστώσεις εξαγωγής που άνοιξαν οι Ηνωμένες Πολιτείες της Αμερικής, αναφέροντας τις ποσότητες που μπορούν να εξάγουν οι επιχειρήσεις της ΕΕ στις ΗΠΑ στο πλαίσιο των εν λόγω ποσοστώσεων.
                  
               
                     (8)
                  
                  
                     Στις 6 Ιουλίου 2021, οι ΗΠΑ δημοσίευσαν στο επίσημο μητρώο των ΗΠΑ (7) τις νέες ποσότητες των ποσοστώσεων εισαγωγής τυριού, όπως προσαρμόστηκαν μετά την αποχώρηση του Ηνωμένου Βασιλείου από την Ευρωπαϊκή Ένωση. Ως εκ τούτου, είναι αναγκαίο να τροποποιηθούν οι ποσότητες των δασμολογικών ποσοστώσεων που παρατίθενται στο παράρτημα XIV.5 μέρος B1 του εκτελεστικού κανονισμού (ΕΕ) 2020/761 πριν από το άνοιγμα της περιόδου εφαρμογής την 1η Σεπτεμβρίου 2021.
                  
               
                     (9)
                  
                  
                     Συνεπώς, ο εκτελεστικός κανονισμός (ΕΕ) 2020/761 θα πρέπει να τροποποιηθεί αναλόγως.
                  
               
                     (10)
                  
                  
                     Λόγω της επείγουσας ανάγκης να εφαρμοστεί η παρέκκλιση και η τροποποίηση σχετικά με τον εκτελεστικό κανονισμό (ΕΕ) 2020/761, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση από τον εκτελεστικό κανονισμό (ΕΕ) 2020/761
            Κατά παρέκκλιση από τον κανόνα σχετικά με την απόδειξη καταγωγής για θέση σε ελεύθερη κυκλοφορία που καθορίζεται στο παράρτημα XII του εκτελεστικού κανονισμού (ΕΕ) 2020/761 όσον αφορά τις δασμολογικές ποσοστώσεις με αύξοντες αριθμούς 09.4410, 09.4411 και 09.4420, οι τελωνειακές αρχές μπορούν να ζητούν τυχόν εναλλακτικά αποδεικτικά στοιχεία που απαιτούνται για την απόδειξη της καταγωγής των προϊόντων, εάν οι επιχειρήσεις δεν είναι σε θέση να προσκομίσουν το πιστοποιητικό καταγωγής που αναφέρεται στα άρθρα 57, 58 και 59 του κανονισμού (ΕΕ) 2015/2447 κατά την περίοδο από 1η Ιουνίου έως 31η Δεκεμβρίου 2021.
         
         
            Άρθρο 2
            Τροποποίηση του εκτελεστικού κανονισμού (ΕΕ) 2020/761
            Στο παράρτημα XIV.5 του κανονισμού (ΕΕ) 2020/761, ο πίνακας του μέρους Β1 αντικαθίσταται από τον πίνακα που παρατίθεται στο παράρτημα του παρόντος κανονισμού.
         
         
            Άρθρο 3
            
               
                  Έναρξη ισχύος και εφαρμογή
               
            
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
            Το άρθρο 1 εφαρμόζεται από την 1η Ιουνίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Αυγούστου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  ΕΕ L 347 της 20.12.2013, σ. 549.
         
            (3)  ΕΕ L 150 της 20.5.2014, σ. 1.
         
            (4)  Εκτελεστικός κανονισμός (ΕΕ) 2020/761 της Επιτροπής, της 17ης Δεκεμβρίου 2019, σχετικά με τη θέσπιση κανόνων για την εφαρμογή των κανονισμών (ΕΕ) αριθ. 1306/2013, (ΕΕ) αριθ. 1308/2013 και (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου όσον αφορά το σύστημα διαχείρισης δασμολογικών ποσοστώσεων με πιστοποιητικά (ΕΕ L 185 της 12.6.2020, σ. 24).
         
            (5)  Εκτελεστικός κανονισμός (ΕΕ) 2021/760 της Επιτροπής της 7ης Μαΐου 2021 για την τροποποίηση των εκτελεστικών κανονισμών (ΕΕ) 2020/761 και (ΕΕ) 2020/1988 όσον αφορά το σύστημα διαχείρισης ορισμένων δασμολογικών ποσοστώσεων με πιστοποιητικά και την κατάργηση του εκτελεστικού κανονισμού (ΕΕ) 2020/991 (ΕΕ L 162 της 10.5.2021, σ. 25).
         
            (6)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).
         
            (7)  https://www.federalregister.gov/public-inspection/2021-14344/modification-of-united-states-tariff-rate-quotas-and-the-harmonized-tariff-schedule
      
      
         
            ΠΑΡΑΡΤΗΜΑ
            
               
                           «Ταυτοποίηση ομάδας σύμφωνα με τις συμπληρωματικές σημειώσεις του κεφαλαίου 4 του εναρμονισμένου δασμολογίου των Ηνωμένων Πολιτειών της Αμερικής
                        
                        
                           Ταυτοποίηση ποσόστωσης
                        
                        
                           Ετήσια διαθέσιμη ποσότητα
                        
                     
                           Αριθμός ομάδας
                        
                        
                           Περιγραφή ομάδας
                        
                        
                            
                        
                        
                           kg
                        
                     
                           (1)
                        
                        
                           (2)
                        
                        
                           (3)
                        
                        
                           (4)
                        
                     
                           16
                        
                        
                           Καμία ειδική πρόβλεψη
                        
                        
                           16-Τόκιο
                        
                        
                           835 712 
                        
                     
                           16-Ουρουγουάης
                        
                        
                           3 168 597 
                        
                     
                           17
                        
                        
                           Blue Mould
                        
                        
                           17- Ουρουγουάης
                        
                        
                           347 095 
                        
                     
                           18
                        
                        
                           Cheddar
                        
                        
                           18-Ουρουγουάης
                        
                        
                           333 480 
                        
                     
                           20
                        
                        
                           Edam/Gouda
                        
                        
                           20-Ουρουγουάης
                        
                        
                           1 100 000 
                        
                     
                           21
                        
                        
                           Italian type
                        
                        
                           21-Ουρουγουάης
                        
                        
                           2 025 000 
                        
                     
                           22
                        
                        
                           Swiss or Emmenthaler cheese other than with eye formation
                        
                        
                           22-Τόκιο
                        
                        
                           393 006 
                        
                     
                           22-Ουρουγουάης
                        
                        
                           380 000 
                        
                     
                           25
                        
                        
                           Swiss or Emmenthaler cheese with eye formation
                        
                        
                           25-Τόκιο
                        
                        
                           4 003 172 
                        
                     
                           25-Ουρουγουάης
                        
                        
                           2 420 000 »